Lóége ai ngul, váá kíŋ, tə waliŋ dzɔ̌. Bɛ́dégē kíŋ anə́ tɔ́ŋ, yédégán bod báma məlɔ́ mábán, yédégán ndá Yākɔb miǹsə́m míé. 2Bábwē mā ngám ámǒs ósə, bâdiŋ báwōg naa bâyəm məzěn máma, wa nâ ayɔŋ bə́sōsōō yā lá ndzí kig dzoge ábēndé Zāmbá ­wábán. Báyāg nə̄ mə́ tsíg bəsósōō míńtól, bâdiŋ bə́ tɔ̄á babi ai Zambá. 3M̀fí dzé ó nə́ bíā ai eki bídí, ngə́ ó nə təge dzɔ́ yēn, ai edzɔdi nyɔ́l ngə́ ó nə təge yəm ?" Ndə vé, ndə ámǒs éki ńgɔ̄ myǎvuŋ ai mədzó máán, ńgɔ myǎtíbili bod bísíé báán! 4Ndə vé, ndə myǎki mǐ dzə́ŋə mədzó, mí lúmu bikúda ai ǹnə́m ngɛ́d ! Myǎkǐ kig ḿból wáyəan ai ámǒs myāyi nâ kíŋ dzāān é wōgē á yób. 5Yə éki mǎbulu diŋ dzīlí, ámōs mod ǎ dzɔdi émēn hīlí nga a ? Yə dzǎm yə̄ nâ mod a lúi ǹló anə́ émvyāl, a bómbō énɔ̌ŋ miǹkud, a kúbugan asǔb ? Yə ású tē ńdɔ wayédan eki, ámōs Ńtondôbə a fû ǹnə́m ? 6Éki mǎbulu diŋ, sə éńdzɔ̄ é nə́ naa: ásulǐ ngadag ngɛ́d, átǐ mə̄súŋ mə́túg, ébá bábal ebǒŋ ai etíbílí, bə́ kələ́ filí, nâ, mǐ man fɔ́ɔ́ tyé mə̄súŋ ai ngadag etíbílí ésə. 7Sə nâ ákabǎn ḿbāŋála woe ai ǹtad zie a ? Ai nâ bíngongɔ́l bí bod bí nə́ təge ai etɔbɔgɔ, o və́ə́ bɔ adzogóbó, é mod o yén ńsɔ̄, o búdí nyē, tə wasâla ényɔ́ á nə̄ anə́ miǹson míe míbēn. 8Eyɔ̌ŋ tē hḿ ḿfyɛ wóe wáyi tóle anə́ məléndē mə́ kídí, awónóŋ dóe lə́ sɔ́ɔ́ fə etíe etíé. Sósōō woe a kələ a kpai wa zěn ósū, dúmá Ńtondôbə dɔ̂ lə́ kámaŋan ai wa á mvús. 9Éyɔ̄ŋ tē hḿ wayi lóe, Ǹtondôbə a yə́bə, wayi lɔ́ŋ ékīgá, nyé nâ: "Ma nyɔ́ !" Ngə́ wavaa enyiŋ étíbílí ábə wa, fúlú timí ai ǹkɔ́bɔ̄ bíngád, 10ngə́ wavə́ ńtad zie ǹnyáán wóe, ngə́ wadzála engɔŋ éngóngɔ́l mod ai akab dóe, m̀fyɛ wóe wâyi kwí á zāŋ díbi, díbī dóe ábēn lâyi fyɛ və anə́ ǹtóban ámǒs. 11Ǹtondôbə a yi wa bɔ ǹlə́de zěn, a yi wa dzálā á ńkōd ǹnam, a yi dúgán womolǒ bivɛ̌s bíe. Wayi bɔ anə́ áfúb wɔ̂n məndím máwɔdan, anə́ étǎm yā mə̄ndím mə́ nə́ tə héle. 12Bâyi dúgán lōŋ, ai ngul dzoe, bítɔbɔgɔ bí ngáman nyami ókōbá, mə́lóŋ mə́ ngákánga təge man á mīé bod mié bod, wayi mɔ́ mana; bâyi wa lóē naa: «Ǹdib məlɔ́ŋ, ǹkom miǹdzɔ́ŋ ású yə nâ bod bə́ tɔ̄bɔ́».